b'\n_START_ARTICLE_\nErkki Raappana\n_START_SECTION_\nPerhe ja koulutus\n_START_PARAGRAPH_\nRaappanan vanhemmat olivat asianajaja Juho Raappana ja Maria Lovisa Stenius. H\xc3\xa4nen is\xc3\xa4ns\xc3\xa4 Juho Raappana oli sanomalehti Kalevan perustaja ja lehden ensimm\xc3\xa4inen p\xc3\xa4\xc3\xa4toimittaja. H\xc3\xa4net vihittiin avioliittoon vuonna 1920 Sylvia Margareta Ericssonin kanssa. H\xc3\xa4n k\xc3\xa4vi kahdeksan luokkaa Oulun normaalilyseota ja sai p\xc3\xa4\xc3\xa4st\xc3\xb6todistuksen samaisesta koulusta vuonna 1916. Lis\xc3\xa4ksi h\xc3\xa4n k\xc3\xa4vi Kemin yhteiskoulua ja Oulun reaalilyseota, jossa reputti ylioppilaskirjoituksissa syksyll\xc3\xa4 1915. H\xc3\xa4n jatkoi opintojaan yliopistossa vuonna 1919 ja liittyi Pohjois-Pohjalaiseen osakuntaan. Sotilasoppinsa h\xc3\xa4n sai Saksan sotakoulun B-kurssilla Libaussa vuonna 1917 ja Sotakorkeakoulun komentajakurssilla vuonna 1926.\n_START_SECTION_\nJ\xc3\xa4\xc3\xa4k\xc3\xa4ri\n_START_PARAGRAPH_\nRaappana osallistui Kuninkaallisen Preussin j\xc3\xa4\xc3\xa4k\xc3\xa4ripataljoona 27:n riveiss\xc3\xa4 Misse-joen, Riianlahden ja Aa-joen taisteluihin Ven\xc3\xa4j\xc3\xa4\xc3\xa4 vastaan._NEWLINE_Hilfsgruppenf\xc3\xbchreriksi lokakuussa 1916 ylennetty Raappana sai ratsuj\xc3\xa4\xc3\xa4k\xc3\xa4rikoulutuksen pataljoonan ratsuosastossa, joka sai nimekseen Abteilung J\xc3\xa4ger zu Pferde K\xc3\xb6niglich Preu\xc3\x9fisches J\xc3\xa4ger-Bataillon N:o 27._NEWLINE_Luutnantiksi ylennetty Raappana saapui Vaasaan 25. helmikuuta 1918. Karjalankannaksella Raappana taisteli saksalaiseversti Eduard Ausfeldin armeijaryhm\xc3\xa4ss\xc3\xa4 huhtikuussa. Ryhm\xc3\xa4n teht\xc3\xa4v\xc3\xa4 oli edet\xc3\xa4 Kivennavan kautta Viipurin ja Pietarin v\xc3\xa4liselle radalle ja r\xc3\xa4j\xc3\xa4ytt\xc3\xa4\xc3\xa4 Raivolan seudulla olevat rautatiesillat._NEWLINE_Raappana siirrettiin sis\xc3\xa4llissodan j\xc3\xa4lkeen Karjalan ratsuj\xc3\xa4\xc3\xa4k\xc3\xa4rirykmentin 2. eskadroonan p\xc3\xa4\xc3\xa4llik\xc3\xb6ksi. Huhtikuussa 1919 h\xc3\xa4net m\xc3\xa4\xc3\xa4r\xc3\xa4ttiin Keski-Suomen rykmentin 1. konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi ja h\xc3\xa4net ylennettiin kapteeniksi. Syksyll\xc3\xa4 h\xc3\xa4n siirtyi suojeluskunnan H\xc3\xa4meenlinnan p\xc3\xa4\xc3\xa4llyst\xc3\xb6koulun johtajaksi._NEWLINE_Raappana suoritti ylioppilastutkinnon ja merkittiin Helsingin yliopiston kirjoihin. H\xc3\xa4n liittyi Pohjois-Pohjalaiseen Osakuntaan. Vuoden 1920 syyskuussa Raappana nimitettiin Joensuun suojeluskuntapiirin p\xc3\xa4\xc3\xa4llik\xc3\xb6ksi. Raappanan kanssa Joensuuhun muutti my\xc3\xb6s tuore rouva Sylvia Toini Hilma Margaretha (o.s. Ericsson). Vuonna 1921 heille syntyi poika Ermo Juhani ja vuonna 1925 tytt\xc3\xb6 Sylvia Marjatta._NEWLINE_Elokuussa 1921 Raappana nimitettiin Joensuun rajavartioston komentajaksi ja rajakomendantiksi. H\xc3\xa4net ylennettiin majuriksi 1925 ja Sotakorkeakoulun komentajakurssin j\xc3\xa4lkeen everstiluutnantiksi 1928.\n_START_SECTION_\nTalvisota ja v\xc3\xa4lirauha\n_START_PARAGRAPH_\nSuomessa k\xc3\xa4ynnistettiin liikekannallepano ylim\xc3\xa4\xc3\xa4r\xc3\xa4isten harjoitusten nimell\xc3\xa4 7. \xe2\x80\x93 11. lokakuuta 1939. Kohta talvisodan alkamisen j\xc3\xa4lkeen everstiksi ylennetty Raappana nimitettiin Pohjois-Karjalan ryhm\xc3\xa4n komentajaksi ja sai vastuun Lieksa\xe2\x80\x93Kuhmo rintamaosan puolustuksesta. Raappana hankki upseereilleen omalla kustannuksellaan saksalaisen panssarikenraalin Erwin Rommelin teoksen Jalkav\xc3\xa4ki hy\xc3\xb6kk\xc3\xa4\xc3\xa4._NEWLINE_30. marraskuuta 1939 Neuvostoliitto hy\xc3\xb6kk\xc3\xa4si Suomeen. Raappana veti heti kentt\xc3\xa4vartionsa taaemmaksi ja sijoitti kaksi pataljoonansa telttoihin korpeen. Puna-armeijan vahvennetun rykmentin ensimm\xc3\xa4inen hy\xc3\xb6kk\xc3\xa4ys oli isku tyhj\xc3\xa4\xc3\xa4n. Raappana l\xc3\xa4hetti II pataljoonansa katkomaan vihollisen selustayhteyksi\xc3\xa4. Viholliskomentaja pel\xc3\xa4styi Raappanan koukkauksesta niin, ett\xc3\xa4 veti joukkonsa rajan taakse jo ennen vuoden vaihdetta. Ven\xc3\xa4l\xc3\xa4iset hy\xc3\xb6kk\xc3\xa4ysvaunut yll\xc3\xa4ttiv\xc3\xa4t Raappanan, tankit olivat ennen n\xc3\xa4kem\xc3\xa4tt\xc3\xb6mi\xc3\xa4 taisteluaseita. Raappanan kehotuksesta partiopojat valmistivat bensiinill\xc3\xa4 ja tervalla t\xc3\xa4ytettyj\xc3\xa4 polttopulloja. N\xc3\xa4it\xc3\xa4 ruvettiin my\xc3\xb6hemmin kutsumaan Molotovin cocktaileiksi, Josif Stalinin l\xc3\xa4himm\xc3\xa4n apulaisen, Neuvostoliiton kansankomissaarien neuvoston puheenjohtajan Vjat\xc5\xa1eslav Molotovin mukaan._NEWLINE_Tilanne Raappanan rintamaosan pohjoispuolella oli vakavampi. Neuvostoliiton 54. divisioona p\xc3\xa4\xc3\xa4si Kuhmon kohdalla pitk\xc3\xa4lle Suomen puolelle. Lieksan kohdalla kaikki neuvostojoukkojen hy\xc3\xb6kk\xc3\xa4ykset ly\xc3\xb6tiin takaisin rajan taakse. Kun tilanne rauhoittui, Raappana joutui l\xc3\xa4hett\xc3\xa4m\xc3\xa4\xc3\xa4n joukkojaan Suomussalmelle ja Kuhmoon._NEWLINE_Rauha solmittiin 12. maaliskuuta 1940. V\xc3\xa4lirauhan aikana Raappana toimi eversti Hjalmar Siilasvuon entisen 9. divisioonan ja my\xc3\xb6hemmin Maasel\xc3\xa4n sotilasl\xc3\xa4\xc3\xa4nin komentajana._NEWLINE_Talvisodan j\xc3\xa4lkeen perustettiin Kuhmon ja Lieksan alueelle 10. prikaati, jota k\xc3\xa4ytettiin runkona vuoden 1941 kes\xc3\xa4kuussa muodostettuun 14. divisioonaan, jonka komentajaksi Raappana m\xc3\xa4\xc3\xa4r\xc3\xa4ttiin. 14. divisioona oli suoraan ylip\xc3\xa4\xc3\xa4llik\xc3\xb6n alainen.\n_START_SECTION_\nJatkosodan alku: Rukaj\xc3\xa4rven tie\n_START_PARAGRAPH_\n3. hein\xc3\xa4kuuta 1941 Raappana sai k\xc3\xa4skyn hy\xc3\xb6k\xc3\xa4t\xc3\xa4. Repola vallattiin viiden p\xc3\xa4iv\xc3\xa4n kuluttua. Seuraava tavoite oli Omelia, jonka Raappana valtasi 23. hein\xc3\xa4kuuta p\xc3\xa4\xc3\xa4ttyneiss\xc3\xa4 mottitaisteluissa. P\xc3\xa4\xc3\xa4osa vastassa olevasta divisioonasta tuhottiin. Raappana nimitettiin Mannerheim-ristin ritariksi numero 3 3. elokuuta 1941 henkil\xc3\xb6kohtaisesta urhoollisuudesta ja tuloksellisista sotatoimista eritt\xc3\xa4in vaikeissa olosuhteissa._NEWLINE_Raappanan divisioona eteni taistellen Ontrosenvaaran kautta Rukaj\xc3\xa4rvelle ja Ontajoelle, jonne divisioona p\xc3\xa4\xc3\xa4si 13. syyskuuta. Raappana oli vain 70 kilometrin p\xc3\xa4\xc3\xa4ss\xc3\xa4 Muurmannin radasta, kun eteneminen pys\xc3\xa4ytettiin ylip\xc3\xa4\xc3\xa4llik\xc3\xb6n k\xc3\xa4skyst\xc3\xa4. Uudenvuoden aattona Raappana ylennettiin kenraalimajuriksi.\n_START_SECTION_\nAsemasotavaihe\n_START_PARAGRAPH_\nP\xc3\xa4\xc3\xa4maja teki usein tarkastusmatkoja joukko-osastoihin. P\xc3\xa4\xc3\xa4majassa puhuttiin usein Raappanasta, koska vierailu ns. Korpidivisioonassa sis\xc3\xa4lsi my\xc3\xb6s er\xc3\xa4nk\xc3\xa4ynti\xc3\xa4, mets\xc3\xa4styst\xc3\xa4 ja kalastusta. Divisioonassa vieraili s\xc3\xa4\xc3\xa4nn\xc3\xb6llisesti korkeita vieraita aina saksalaisia my\xc3\xb6ten. Vieraiden joukossa n\xc3\xa4htiin marsalkan lis\xc3\xa4ksi kenraalit Viljo Tuompo, Aksel Airo, Ruben Lagus ja Saksan Wehrmachtin edustaja p\xc3\xa4\xc3\xa4majassa, jalkav\xc3\xa4enkenraali Waldemar Erfurth. Ylip\xc3\xa4\xc3\xa4llikk\xc3\xb6 Gustaf Mannerheimin 75-vuotisp\xc3\xa4iv\xc3\xa4n\xc3\xa4 divisioona lahjoitti Marskille mets\xc3\xa4stysmajan Repolan Lieksanj\xc3\xa4rvell\xc3\xa4. Marski oli majalla useita p\xc3\xa4ivi\xc3\xa4 Raappanan vieraana vuoden 1942 kes\xc3\xa4ll\xc3\xa4. Vuonna 1944 maja purettiin ja pystytettiin Lopen Punelianj\xc3\xa4rvelle.'